Vincenzo Lancia

Vincenzo Lancia a l'é stàit n'industrial piemontèis e fondator dla meison viturìstica Lancia. A l'é nassù a Fobel (ën paisòt valsesian) ël 24 Aost 1881 e a l'é mòrt a Turin ël 13 Fërvé 1937, a l'era ël quart e darié fieul ëd na famija asià. Sò pare, ël Sivalié Giuseppe Lancia, a l'era n'antrapreneur alimentar.

Pare e mare a l'avìo anviarà ël fieul a studié lej, ma a Censin, 'mè ch'a l'era stranomà, a-j piasìo ij motor e, disend a sò pare ch'a vorìa travajé 'mè rasoné ant l'oficin-a Ceirano ëd Turin, a ancamin-a ël mësté ëd mecànich.
La bòita Ceirano a l'era ancamin ch'a inventava na neuva vitura. Ma dël 1899 l'oficin-a a l'é catà da la Fiat, fàbrica pen-a nassùa. Antlora la dirigensa a vëdd che Vincens a l'é bon ant le corse viturìstiche e a lo fan core. Corend a fasìa vàire assident, ma a l'ha registrà 'dco vàire primà. A l'é andàit anans parèj fin-a 'l 1908, peui a l'é passà definitivament a soa meison ëd viture Lancia, fondà dël 1906 ansema a l'amis dla Fiat Claudio Fogolin, pronta për ël neuv model Alpha.

Lancia a dédica a l'asienda tute le soe competense, conossense e intuission ëd colaudator. Per sòn a l'é mariasse mach dël 1922 con la segretaria Adele Mijet. Da chila a l'ha avù tre fieuj: Anamarìa, Giovanni e Elionora. Vincens a l'é massionà për avèj posà la prima pera dl'autòdrom ëd Monsa, duvert ancor al di d'ancheuj.

A l'é famos ëdcò për avèj anventà an soa cariera ëd técnich la baterìa viturìstica për anvisché ij fanaj (Lancia Theta), la carosserìa àuto-portanta ch'a l'avìa nen da manca dël tlé (Lancia Lambda), le sospension con le quatr roe independente (Lancia Aprilia) e ij dobi fanaj dnans (Lancia Astura). A l'é mòrt a 56 ani dël 1937 për n'infart amprovis. 

Lancia, Vincenzo
Lancia, Vincenzo